**Ghislain Printant** (s. 3. toukokuuta 1961) on ranskalainen jalkapallovalmentaja ja entinen maalivahti. Toukokuusta 2022 lähtien hän on toiminut Norsunluurannikon jalkapallomaajoukkueen apuvalmentajana.

Ura
---

Printantin pelaajaura rajoittui Ranskan amatöörisarjoihin. Hän edusti maalivahtina kasvattajaseuransa ASPTT Montpellierin lisäksi Montpellier HSC:tä ja PI Vendarguesia. Hän lopetti pelaajauransa jo vuonna 1989, vain 28-vuotiaana ja siirtyi Montpellier HSC:n organisaatioon maalivahtivalmentajaksi. Hän toimi vuosina 1992–1994 Marvejol Sportsin päävalmentajan, kunnes palasi takaisin maalivahtivalmentajaksi Montpellieriin. Printant työskenteli pitkään Montpellierin organisaatiossa ja valmensi sekä U16-juniorijoukkuetta että Montpellierin reservijoukkuetta.

Printant siirtyi vuonna 2010 SC Bastian organisaatioon ja toimi valmennuskeskuksessa juniorivalmentajana sekä U19-joukkueen päävalmentajana. Marraskuussa 2014 hänestä tuli Bastian edustusjoukkueen päävalmentaja Claude Makélélén saatua potkut. Bastia säilytti Printantin johdolla liigapaikkansa ja eteni Coupe de la Liguen loppuotteluun, jossa se hävisi Paris Saint-Germainille 0–4. Printant valmensi Bastiaa ilman valmentajadiplomia, jonka hän suoritti keväällä 2015. Bastia erotti Printantin tehtävistään tammikuussa 2016.

Tammikuussa 2017 Printant palasi Montpellieriin, kun hänestä tuli Jean-Louis Gasset'n apuvalmentaja. Joukkue säilytti heidän johdollaan paikkansa liigassa ja he jättivät tehtävänsä kauden päätteeksi.

Joulukuussa 2017 Printantin ura jatkui Gasset'n aisaparina AS Saint-Étiennessä. Kaksikko luotsasi Saint-Étiennen vahvaan menestykseen kevätkaudella ja joukkue nousi alemmasta keskikastista seitsemänneksi. Kaudella 2018/19 he luotsasivat Saint-Étiennen neljänneksi. Kauden jälkeen Gasset jätti tehtävänsä ja kesäkuun alussa 2019 Printant nimettiin seuran päävalmentajaksi kaksivuotisella sopimuksella. Printant erotettiin lokakuun 2019 alussa joukkueen heikon menestyksen seurauksena.

Elokuussa 2020 Printant jatkoi yhteistyötään Gasset'n kanssa, kun hänestä tuli Girondins Bordeaux'n apuvalmentaja. Printant toimi tehtävässä kauden 2020/21 ajan ja jätti tehtävänsä Gasset'n potkujen myötä kauden jälkeen. Kaksikon yhteistyö jatkui toukokuussa 2022 Norsunluurannikon jalkapallomaajoukkueessa, kun Gasset valitsi Printantin valmennustiimiinsä.

Lähteet
-------

1. ↑  Profile: Ghislain Printant Transfermarkt. Viitattu 7.6.2019. (englanniksi)
2. ↑  Ghislain Printant Football database.eu. Viitattu 7.6.2019. (ranskaksi)
3. ↑  Ligue 1: Ghislain Printant entraîneur de Bastia jusqu'à la fin de la saison 20.minutes.fr. Viitattu 7.6.2019. (ranskaksi)
4. ↑  FEUILLE DE MATCH SC BASTIA - PARIS SAINT-GERMAIN LFP.fr. Viitattu 7.6.2019. (ranskaksi)
5. ↑  Christophe Galtier défend Ghislain Printant L'Equipe. Viitattu 7.6.2019. (ranskaksi)
6. ↑  François Ciccolini remplace Ghislain Printant sur le banc de Bastia (officiel) L'Equipe. Viitattu 7.6.2019. (ranskaksi)
7. ↑  Frédéric Hantz écarté par Montpellier, Gasset et Printant en recours L'Equipe. Viitattu 7.6.2019. (ranskaksi)
8. ↑  Montpellier : Michel Der Zakarian a signé comme prévu L'Equipe. Viitattu 7.6.2019. (ranskaksi)
9. ↑  SAINT-ETIENNE: GHISLAIN PRINTANT NOMMÉ ENTRAÎNEUR-ADJOINT RMC Sport. Viitattu 7.6.2019. (ranskaksi)
10. ↑  Ghislain Printant nommé entraîneur de l'AS Saint-Etienne (officiel)
11. ↑  [francefootball.fr/news/L-as-saint-etienne-suspend-ghislain-printant-officiel/1066273 L'AS Saint-Étienne suspend Ghislain Printant (officiel)] *France Football*.  4.10.2019. Viitattu 5.10.2019. (ranskaksi)
12. ↑  Bordeaux : Jean-Louis Gasset nommé entraîneur en remplacement de Paulo Sousa (officiel) *L'Equipe*.  10.8.2020. Viitattu 22.8.2020. (ranskaksi)
13. ↑  Ghislain Printant, nouvel entraîneur adjoint de la Côte d’Ivoire *mhsconair.com*.  31.5.2022. Viitattu 13.12.2022. (ranskaksi)


|  |  |  |
| --- | --- | --- |
| Edeltäjä:**Claude Makélélé** | **SC Bastian päävalmentaja**11/2014–1/2016 | Seuraaja:**Francois Ciccolini** |

|  |  |  |
| --- | --- | --- |
| Edeltäjä:**Jean-Louis Gasset** | **AS Saint-Étiennen päävalmentaja**2019 | Seuraaja:**Claude Puel** |